9. juli 2018

**HTX student har benzin i blodet**

**Line Nordensgaard Dam Nielsen har kombineret elitesport og uddannelse og har på samme tid været elev hos både Tradium Teknisk Gymnasium og Team Danmark.**

”Jeg har kørt motorcross, siden jeg var ni år. Min nabo fik min bror til at køre, og så ville jeg også”, fortæller Line Nordensgaard Dam Nielsen, 20 år, der netop har bestået studentereksamen på Tradium Tekniske Gymnasium.

Line er et godt eksempel på, at det kan lykkes at forene uddannelse og sport på højt niveau. Hun kører i A-rækken, som er Danmarks bedste række, og har været til VM flere gange.

Til spørgsmålet om, hvor mange piger, der egentlig kører motorcross svarer hun med et smil: ”For hver 100 drenge, der kører, er vi én pige. Derfor træner og kører jeg også ofte mod drengene”.

Der er mange udenlandsrejser forbundet med at dyrke sport på så højt et plan, og cirka hver anden weekend er Line udenlands for at køre eller træne.

**Opbakning fra klassekammerater og lærere**

Line slår fast, at det ikke ville kunnet have lykkes at forene gymnasietiden og sportskarrieren, hvis det ikke havde været for den store opbakning fra skolen.

”Mine klassekammerater har altid støttet mig, og så griner de lidt, når jeg kommer hjem fra et løb, for jeg har altid blå mærker. Jeg kan huske første gang, de så mig, der gik jeg på krykker. For at kunne nå at køre løb rundt om i hele verden har jeg fået lov til at gennemføre på fire år i stedet for tre år. Derfor skiftede jeg klasse undervejs, og jeg blev taget i mod med åbne arme i min nye klasse. Det har betydet meget for mig”.

”Jeg vil også gerne give et stort cadeau til lærerne, der har bakket mig op hele vejen og vist ægte interesse og engagement. Vi har også haft en god dialog mellem min landstræner, Team Danmark og vejlederne her på gymnasiet”.

Line har gået på den linje, hvor der er særligt fokus på biologi og kemi. Hun har planer om at læse videre til ergoterapeut senere hen, da hun elsker at se udvikling og at hjælpe andre. Hun mener, at meget af det, hun har lært på gymnasiet er oplagt at bruge i den retning og anbefaler andre, der drømmer om samme retning eller fysioterapeut at tage en teknisk studentereksamen.

**Kontakt**

Mads Pedersen, Rektor Tradium Tekniske Gymnasium

Telefon: [2082 7027](tel:+4520827027)

Mail: mp@tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger 500 medarbejdere og underviser 3.200 årselever på syv adresser i Randers, Hobro og Pederstrup. Tradium har en vision om at sætte læring i bevægelse og være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook